

**G U V E R N U L R O M Â N I E I**

**ORDONANȚĂ DE URGENȚĂ**

**privind unele măsuri pentru includerea unor Programe Naționale la finanțare din fonduri europene**

În contextul acțiunilor de relansare economică este necesară și urgentă aprobarea unor programele naționale care privesc categorii sociale considerate prioritare în ceea ce privește îmbunătățirea accesului la standarde de educație superioară, susținerea antreprenoriatului, a structurilor de economie socială și a altor inițiative ale mediului de afaceri și măsuri active de ocupare a forței de muncă, digitalizarea activităților desfășurate de mediul de afaceri, inclusiv dezvoltarea de competențe digitale ale forței de muncă, acțiuni care sunt de importanță strategică națională;

În ultimii ani, procesul de informatizare a instituțiilor și autorităților publice s-a dezvoltat în funcție de politicile și de posibilitățile acestora de accesare a finanțărilor propriilor proiecte și mai puțin într-o manieră integrată. Această tendință a creat premisele dezvoltării unor sisteme „izolate” care au rezolvat probleme interne ale instituțiilor sau probleme punctuale fără a urmări o viziune de ansamblu sau îndeplinirea obiectivelor strategice, inclusiv din punct de vedere al livrării de servicii publice electronice către cetățean;

Având în vedere impactul economic negativ al epidemiei de COVID-19, este imperios necesar ca aceste programe naționale să fie finanțate din fonduri europene și trebuie asumate de Guvernul României, întrucât au un puternic impact economic și social la nivelul întregii societăți civile;

Ca urmare a crizei COVID-19 provocările curente sunt legate de relansarea economică și în acest sens sunt prioritare și de extremă urgență măsuri privind păstrarea locurilor de muncă, îmbunătățirea accesului la ocupație, ocupare și reinserție profesională, dezvoltarea competențelor angajaților și inițiativa locuri de muncă pentru tineri, măsuri de integrare pe piața muncii a studenților, corelate cu susținerea antreprenoriatului, a structurilor de economie socială și a altor inițiative ale mediului de afaceri, astfel încât sistemul să fie capabil să ofere oportunități unui număr cât mai mare de persoane aflate în căutarea unui loc de muncă;

Comisia Europeană a arătat că este important ca statele membre să asigure o balanță între acțiunile urgente și reformele structurale, cu elemente de asigurare a durabilității, în contextul măsurilor de redresare, dar și cu privire la investițiile care trebuie făcute în viitor;

Ținând cont de faptul că toate aceste măsuri trebuie incluse la finanțare în regim de urgență în cadrul unor programe naționale care vizează anumite categorii de beneficiari sau un anumit domeniu economic și/sau social pentru a asigura relansarea activității economico-sociale ca urmare a crizei COVID-19;

Deoarece reglementările legale în vigoare, interne și internaționale, și necesitatea asigurării cadrului legal și a condițiilor necesare realizării obiectivelor și a obligațiilor asumate de către România reprezintă contextul care impune reglementarea în regim de urgență a unor măsuri pentru implementarea proiectelor/programelor naționale cu finanțare din fonduri europene, care vor contribui la evitarea riscului de dezangajare pentru anul 2020;

Având în vedere că elementele sus menționate vizează interesul public și strategic, sunt o prioritate a Programului de guvernare și constituie o situație de urgență și extraordinară, care contribuie substanțial la relansarea economică și fără de care relansarea economică s-ar desfășura îngreunat și fără rezultate vizibile pe termen scurt și mediu, a cărei reglementare nu poate fi amânată, se impune adoptarea de măsuri imediate pe calea ordonanței de urgență;

În temeiul art. 115 alin. (4) din Constituția României, republicată,

**Guvernul României adoptă prezenta ordonanță de urgență.**

**Art. 1** Prezenta ordonanță de urgență reglementează cadrul general privind aprobarea și includerea la finanțare din fonduri europene a Programelor Naționale din următoarele domenii:

1. integrare pe piața muncii a categoriilor sociale considerate prioritare la nivel național;
2. susținerea antreprenoriatului, a structurilor de economie socială și a altor inițiative ale mediului de afaceri;
3. digitalizarea activităților desfășurate de mediul de afaceri, inclusiv dezvoltarea de competențe digitale ale forței de muncă;
4. măsuri active de ocupare a forței de muncă;
5. investiții în domeniul cercetării, dezvoltării, inovării.

**Art. 2 - (1)** Programele Naționale care se supun aprobării, inclusiv Programele Naționale ca răspuns la epidemia COVID-19 trebuie să îndeplinească următoarele condiții:

1. să fie în concordanță cu legislația europeană aplicabilă;

b) să respecte regulile de eligibilitate ale programului operațional din care urmează a fi asigurată finanțarea;

c) să contribuie la atingerea obiectivelor specifice ale programului operațional,

d) să fie în concordanță cu indicatorii obiectivelor specifice ale programului operațional în care urmează să fie inclus la finanțare ;

e) să se încadreze în prioritățile de investiții ale programului operațional din care urmează a fi asigurată finanțarea;

f) să aibă acordurile și avizele necesare, conform legislației în domeniul mediului, după caz;

g) să respecte legislația în domeniul ajutorului de stat .

(2) Prin Programul Național se stabilesc activitățile, categoriile de proiecte care pot fi finanțate în cadrul acestuia și se supune procedurii de evaluare de mediu, în conformitate cu prevederile Hotărârii Guvernului nr. 1076/2004 privind stabilirea procedurii de realizare a evaluării de mediu pentru planuri și programe, cu modificările și completările ulterioare, după caz.

(3) Verificarea îndeplinirii condițiilor menționate la alin. (1) se face de către autoritatea de management pentru programul operațional în cadrul căruia se propun la finanțare proiectele incluse în programul național în cauză, cu respectarea regulilor de selecție, evaluare, contractare și monitorizare aferente, cu încadrarea în limita sumelor alocate în acest scop în cadrul programului.

**Art.3** (1) Programele naționale cu finanțare din fonduri europene se stabilesc și se aprobă de către Guvernul României prin Memorandumuri de specialitate ale Guvernului, la propunerea Ministerului Fondurilor Europene.

(2) Memorandumul de specialitate al Guvernului este actul cu putere juridică, ce stă la baza deciziilor de introducere la finanțare în cadrul programelor operaționale a Programelor Naționale reglementate potrivit prevederilor prezentei ordonanțe de urgență.

(2) Memorandumul de specialitate al Guvernului României pentru aprobarea unui Program Național, menționat la alin. (2), cuprinde:

a) denumirea programului național;

b) valoarea programului național și sursele de finanțare;

c) durata programului național;

d) obiectivul programului național;

e) categorii de activități și beneficiari eligibili;

f) concluziile evaluarii adecvate de mediu și impactul asupra mediului, după caz;

g) cerințe privind regulile de ajutor de stat, după caz;

h) programul operațional în cadrul căruia se finanțează Programul Național supus aprobării;

i) alte prevederi necesare pentru operaționalizarea Programului Național.

(3) La stabilirea valorii Programelor Naționale, care urmează a fi incluse la finanțare din fonduri europene, se iau în considerare fondurile disponibile cu această destinație din bugetul programului operațional, precum și contributia națională din bugetul de stat/bugetele locale și cheltuielile neeligibile care urmează a fi finanțate potrivit legii.

**Art.4 – (1)** În condițiile aprobării unui Program Național conform prevederilor prezentei ordonanțe de urgență,autoritatea de management pentru programul operațional în cadrul căruia se finanțează proiectele din cadrul acelui Program National este autorizată să ia măsurile necesare pentru modificarea programului operațional, dacă este cazul.

(2) Beneficiarii proiectelor finanțate în cadrul Programului Național inclus la finanțare din fonduri europene trebuie să aibă capacitatea administrativă și financiară necesară pentru a asigura implementarea proiectelor.

(3) Controlul și monitorizarea implementării proiectelor și a Programului Național inclus la finanțare din fonduri europene revine autorității de management a programului operațional respectiv, potrivit contractelor de finanțare încheiate cu beneficiarii și prevederilor Memorandumului de specialitate al Guvernului României pentru aprobarea unui Program Național.

**Art.5** Acoperirea eventualelor depășiri ale limitelor maxime ale alocărilor programelor operaționale prin mecanismul legal de supracontractare, ca urmare a includerii la finanțare a unor Programe Naționale, se asigură din bugetul de stat, prin bugetul ordonatorului principal de credite din care face parte programul operațional.

|  |  |
| --- | --- |
| **Prim ministru**  **ludovic orban** |  |